El futur Pavelló multiús del Grau de Gandia tindrà el projecte redactat en dues setmanes
05 novembre 2021

## El futur Pavelló multiús del Grau de Gandia tindrà el projecte redactat en dues setmanes05 novembre 2021Última actualització: 06 novembre 2021

![](../gestion/img/4d2387d370c954a6182ac8b584c6b9b3957ada00ec64fedb7fba843e899caf71.jpg)  
  

La regidora d'Esports, Lydia Morant, acompanyada per l'edil de Turisme i diputat d'Hisenda en la Diputació de València, Vicent Mascarell, ha comparegut aquest matí en roda de premsa para informar sobre les últimes novetats sobre el projecte futur del pavelló multiús del Grau, una iniciativa conjunta de l'Ajuntament i la UPV que tindrà usos compartits per la comunitat educativa i per la ciutadania amb l'objectiu de convertir-se en un espai d'idees i innovació que també serà utilitzat com a generador d'oportunitats.

La inversió d'aquest projecte supera els 7 milions d'euros, una quantitat que es cofinançarà entre l'Ajuntament, la UPV, la Generalitat i la Diputació, i la infraestructura ocuparà 6.000 m² de superfície i un total de 12.000 m² de superfície construïda sobre un solar municipal classificat de sòl esportiu universitari, al costat de l'estructura de l'Innova (espai cedit per Gandia a la UPV per a garantir el seu creixement futur), que inclourà espais d'usos múltiples (4 pistes, 1 d'elles transversal, diverses sales i una capacitat de 3.000 persones) i de recerca.

En la seua intervenció, Morant ha anunciat que aquesta futura infraestructura ja compta amb una primera ajuda d'1.650.000 euros de la Diputació que s'ha aprovat aquesta setmana, i que "ja ha finalitzat el termini de presentació d'ofertes per a redactar el projecte", un procés que costarà uns 300.000 € i que ahir ja va iniciar les taules de contractació amb les dues entitats presentades per a adjudicar el projecte "en uns 15 dies si tot es desenvolupa amb normalitat", de manera que abans de l'estiu vinent podria estar redactat per a poder licitar les obres.

"Estem molt contents i contentes de veure que aquest espai va agafant forma i que es converteix en una realitat que podrem gaudir la ciutadania i sobretot els i les esportistes", ha emfatitzat la responsable d'Esports.

Per la seua banda, Mascarell ha assegurat que "en aquesta legislatura veurem sense dubte l'inici d'aquestes obres" i ha destacat "la visió i la capacitat de l'Ajuntament de Gandia de presentar un projecte en temps difícils i d'involucrar a quatre administracions públiques" que han contribuït amb quasi el 90% de la inversió.

Finalment, Mascarell ha mostrat la seua doble satisfacció perquè com edil de Turisme aquest pavelló serà un revulsiu turístic, un "Gandia Arena" que va més enllà de la pràctica esportiva i que "aspira a ser un reclam d'esdeveniments musicals i socials, tant en estiu com fora de temporada, que dóna resposta a la demanda del sector i que ajuda a desestacionalitzar-lo i a generar productes de qualitat i diferenciació com a destí turístic".

[Twittear](https://twitter.com/share)